b'\n_START_ARTICLE_\nWicca\n_START_SECTION_\nMoralidad sa Wicca\n_START_PARAGRAPH_\nWalang sinusunod na mga dogmatikong aral (hindi pinagdududahang aral gaya ng sa ibang relihiyon) ang sinusunod sa Wicca ngunit may aral na sinusunod ang nakakaraming mga Wiccan na tinatawag na Wiccan Rede. Ang Wiccan Rede ay nagsasaad na "kung ang isang bagay ay hindi makakasama sa iba, gawin mo ito" (an it harm none, do what ye will). Ang aral na ito ay pinapakahulugan na ito ay pahayag ng kalayaang gumawa kaakibat ng pagkakaroon ng responsibilidad sa mga bagay na ginagawa at pagbabawas ng panganib sa paggawa nito sa sarili at sa kapwa tao. Isa pang elemento ng moralidad ng Wicca ang "Batas ng makatatlong beses na pagbalik" (Law of Threefold Return) na nagsasaad na anumang mabuti at masamang gawing aksiyon ng isang tao ay babalik sa kanya ng makatatlong ulit o katumbas ng puwersa sa bawat antas ng katawan, isipan at espiritu. Ang ideyang ito ay katulad ng karma sa Budismo. Ang Wiccan Rede at Threefold Law ay ipinakilala sa Wicca ni Gerald Gardner at tinanggap sa Wicca. Ang mga Wican ay nagnanais na palaguin ang walong birtud na binanggit ni Doreen Valiente sa Charge of the Goddess. Ang mga ito ay ang kasiyahan (mirth), paggalang (reverence), karangalan (honor), kapakumbabaan (humility), kalakasan (strength), kagandahan (beauty), kapangyarihan (power) at kahabagan (compassion).'